Trump ‘teleurgesteld’ oor missielaktiwiteite in Noord-KoreaDie satellietbeeld wat deur DigitalGlobe voorsien is, is op 2 Maart 2019 vasgevang. Dit toon die lanseringstoring by die Sohae-vuurpyllanseringsperseel in Tongchang-ri, Noord-Korea. (DigitalGlobe, ‘n Maxar-maatskappy, via AP) Pres. Donald Trump van die VSA sê hy is “ŉ bietjie teleurgesteld” oor berigte van nuwe aktiwiteit by ŉ Noord-Koreaanse missielnavorsingsentrum en ŉ langafstandvuurpyl-lanseerterrein en dat slegs tyd sal leer of die VSA se diplomasie met dié afgesonderde land suksesvol sal wees. Dit kom nadat satellietbeelde van ŉ fasiliteit naby Pjongjang getoon het Noord-Korea mag dalk besig wees met voorbereiding vir die lansering van ŉ missiel of ŉ satelliet. Suid-Korea se weermag sê hy monitor Noord-Korea se kernwapen- en missielfasiliteit noukeurig nadat die land se spioenagentskap wetgewers verwittig het van die hernude aktiwiteit by ŉ navorsingsentrum wat vermoedelik langafstandmissiele bou om die Amerikaanse vasteland te teiken. Choi Hyun-soo, woordvoerder van die departement van verdediging, sê die Amerikaanse en Suid-Koreaanse weermagte deel inligting oor verwikkelinge by die Noorde se missielnavorsingsentrum in Sanumdong aan die buitewyke van Pjongjang. Sy het nie uitgebrei oor presies wat hierdie verwikkelinge is nie. Trump het intussen aan verslaggewers by die Withuis gesê hy is “ŉ bietjie teleurgesteld” oor hierdie nuus. Hy meen dit sal eers later duidelik word of die Noord-Koreaanse leier, Kim Jong-oen, bereid gaan wees om sy strewe na kernwapens op te gee in ruil vir die opheffing van sanksies wat sy land se ekonomie pootjie. “Ons sal julle so binne ŉ jaar laat weet ,” het Trump gesê. Die satellietbeeld wat deur DigitalGlobe voorsien is, is op 2 Maart 2019 vasgevang. Dit toon die missieltoetsstaander by die Sohae-vuurpyllanseringsperseel in Tongchang-ri, Noord-Korea. (DigitalGlobe, ‘n Maxar-maatskappy, via AP) ŉ Senior Amerikaanse regeringsbeampte het later aan verslaggewers gesê ondanks die mislukking om tot ŉ ooreenkoms te kom in Trump en Kim se onlangse beraad in Hanoi rakende die staking van kernwapennavorsing, glo die Trump-administrasie steeds dat die twee lande ŉ ooreenkoms kan bereik voordat Trump se presidentstermyn tot ŉ einde kom. Die beampte het gesê dit is belangrik dat daar vinnig vordering gemaak word, maar die doelwit is “haalbaar” teen Januarie 2021. Die beampte sê die VSA probeer steeds vasstel wat presies Noord-Korea besig is om te beplan met die onlangse aktiwiteit, maar dat die administrasie duidelikheid sal versoek van Noord-Korea asook by intelligensieanaliste. Die beampte sê Trump se administrasie stem nie noodwendig saam dat die nuwe aktiwiteit ŉ teken is van Noord-Korea se woede ná afloop van die Hanoi-ontmoeting nie. Die beampte was nie gemagtig om te praat oor die staat se onderhandelinge met Noord-Korea nie en het daarom op voorwaarde van anonimiteit gepraat. Trump het Woensdag gesê sy verhouding met Kim is steeds “goed” ten spyte daarvan dat hy die hoëprofielvergadering in Viëtnam verlaat het. Hy sê Noord-Korea se toegewings oor sy kernwapenprogram was nie genoeg om die opheffing van sanksies te regverdig nie. Pres. Donald Trump op 6 Maart 2019 by die Withuis in Washington. (Foto: Jacquelyn Martin/AP) Trump het tot op hede verkies om direk met Kim in gesprek te tree, maar die volgende fase van onderhandelinge sal waarskynlik op laer vlakke geskied. Trump se gesant na Noord-Korea, Steve Biegun, het Woensdag met sy eweknieë in Japan en Suid-Korea vergader. Die Suid-Koreane het voorgestel dat die land deel vorm van semi-amptelike drierigtinggesprekke met die VSA en Noord-Korea om die kernwapenonderhandelinge weer aan die gang te kry. Suh Hoon, direkteur van Suid-Korea se nasionale intelligensiediens, het aan die land se wetgewers in Seoel gesê dat Noord-Korea nou weer fasiliteite by ŉ vuurpyllanseringperseel opbou wat hy verlede jaar as ŉ teken van welwillendheid afgebreek het. Intussen het 38 North, ŉ webtuiste wat spesialiseer in Noord-Koreaanse sake, gesê die satellietbeelde dui daarop dat die herbouings tussen 16 Februarie en 2 Maart begin het. Die Center for Strategic and International Studies in Washington sê weer op sy beurt die satellietbeelde toon Noord-Korea “is besig met ŉ dringende herbou” van die Sohae-vuurpyllanseringsperseel. Sommige analiste meen die nuwe aktiwiteit is ŉ teken dat Kim gereedmaak om nog toetse uit te voer, maar ander dink hy gee bloot sy teleurstelling weer dat daar nie ŉ ooreenkoms op die beraad bereik is nie. Die satellietbeeld wat deur DigitalGlobe voorsien is, is op 22 Februarie 2019 vasgevang. Dit toon die Sanumdong-navorsingsentrum aan die buitewyke van Pjongjang in Noord-Korea. (DigitalGlobe, ‘n Maxar-maatskappy, via AP) Trump het verder tot die verwarring bygedra deur te sê sy administrasie was betrokke by die openbaarmaking van die verslag oor Sohae. “Dit is ŉ baie vroeë verslag. Ons is die mense wat dit daar buite gesit het,” het Trump gesê sonder om verder uit te brei. Joel Wit, ŉ Noord-Koreaanse deskundige wat in die middel 1990’s gehelp het om met Noord-Korea te onderhandel, sê die nuwe bedrywighede by Sohae is Kim se manier om te wys dat hy nou ongeduldig raak met die gebrek aan vordering in die onderhandelinge. “Ons sal moet wag en kyk wat volgende gebeur. Die lanseringsfasiliteit is voorheen gebruik om satelliete die ruimte in te stuur. Die probleem is, sommige van die tegnologie is dieselfde.” Hy meen daar is nie bewyse dat die werk by die perseel daarop dui dat Kim besig is om voor te berei vir die lansering van nog ŉ interkontinentale missiel nie. Trump en Kim, wat ook verlede jaar in Singapoer vergader het, het nog geen woord gerep oor die moontlikheid van ŉ derde beraad nie. Op die oomblik word die gesprekke deur hul ondergeskiktes gevoer.